杨基
寄题水西草堂
鸳鸯湖东武塘西，桃花满川蒲叶齐。
春风二月微雨霁，鹅鸭拍水黄莺啼。
推窗只见参差柳，柳色波光淡于酒。
乌纱官帽半笼头，紫竹渔竿长在手。
平生爱读内景书，往往适意追禽鱼。
开门懒迎俗士驾，拄杖每叩高僧庐。
客来举酒邀明月，细瀹松涛煮春雪。
但觉身无俯仰劳，安知世有东西别。
今年扈从来大梁，锦袍白马青丝缰。
信陵宅畔暮鸦集，朱亥门前秋草黄。
轮番夜直中书省，霜华满巾须发冷。
粉署香销紫绮袍，碧梧影落黄金井。
魂梦时时到草堂，曲栏花药漫分行。
他年得遂归田计，多种墙阴十亩桑。